Nóg Johannesburgers se krag afgesny(Foto: City Power/Twitter) City Power gaan voort met sy pogings in Johannesburg om geld te verhaal van kliënte wat agterstallig is met betaling en diegene wat onwettige verbindings het. Kliënte skuld City Power se middestad-diensleweringsentrum meer as R2 miljard. “Vandag se bedrywighede is deel van die algehele aggressiewe inkomsteverhalingsveldtog in Johannesburg,” sê Isaac Mangena, woordvoerder vir City Power. Drie kliënte wat saam byna R26 miljoen skuld, is geteiken. Dié kliënte sluit onder andere Johannesburg Hotel (R9,9 miljoen) en The Reef Hotel (R13 miljoen) in. Twee woonstelblokke wat onwettig verbind is, is ook geteiken. “Een van die woonstelle het hulself weer onwettig herverbind ná hulle kragtoevoer aanvanklik in November verlede jaar verwyder is,” sê Mangena. “Ons sal ons pogings verskerp deur soortgelyke veldtogte twee keer per maand oor die volgende twaalf maande uit te voer in Johannesburg se agt diensleweringsentra,” sê Tshifularo Mashava, uitvoerende hoof van City Power. “Onwettige verbindings sal in brandpunte verwyder word en ons sal inwoners ook oplei oor die belangrikheid om vir elektrisiteit te betaal.” City Power se algehele uitstaande skuld beloop R4 miljard. “Dit kan gebruik word om ons kerndoelwitte te bereik om betroubare kragtoevoer te verskaf, om infrastruktuur-instandhouding te doen en voorraad aan te skaf.” Mashava doen ŉ beroep op kliënte om hulle skuld af te betaal of reëlings te tref. “Ons spreek ook graag ons waardering uit teenoor elke kliënt, veral ondernemings, wat positief reageer en hul naaste diensleweringsentrum besoek het om reëlings te tref vir betaling of wat hul rekeninge betaal het.” * City Power het in sy aanvanklike verklaring aangedui dat die sportwedderymaatskappy Betfred ŉ bedrag van R3 miljoen verskuldig is. Julie van Wyk, woordvoerder van Betfred, het dit egter Woensdag benadruk dat die maatskappy nog nooit agterstallig was met enige betaling nie. “Hierdie kwaadwillige bewerings is foutief en moet reggestel word,” het Van Wyk in ŉ verklaring gesê. Betfred word in meer as 60 winkels landswyd bedryf met meer as 1 000 personeellede. “Ons betaal verskaffers, ons kliënte en belasting. Die betrokke winkel is deur ŉ verhuurder aan Betfred verhuur. Die diensterekening is by die huurooreenkoms ingesluit – ‘n proses wat deur Stad Johannesburg goedgekeur is. Ons bevestig dat ons deel van die kragvoorsiening betyds betaal is. Enige dispuut wat die verhuurder met City Power het, hou hoegenaamd nie verband met die betaling van fakture deur Betfred nie. Sulke dispute is ongelukkig ook buite ons beheer,” het Van Wyk afgesluit.